Diari Oficial de la Generalitat Valenciana


Sumari del DOGV 2885, del 09-12-1996 (1996/840257)

ORDRE de 4 de novembre de 1996, de la Conselleria de Cultura, Educació i Ciència, per la qual es crea el cens de confederacions, federacions i associacions de mares i pares d'alumnes de centres docents no universitaris de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2885

Data del DOGV
:   09-12-1996

Secció del DOGV
:   ALTRES DISPOSICIONS

Número del document
:   1996/840257


Data del document
:   04-11-1996

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

ORDRE de 4 de novembre de 1996, de la Conselleria de Cultura, Educació i Ciència, per la qual es crea el cens de confederacions, federacions i associacions de mares i pares d'alumnes de centres docents no universitaris de la Comunitat Valenciana.  
El Decret 126/1986, de 20 d'octubre, regula la participació, funcions i atribucions de les confederacions, federacions i associacions de pares d'alumnes en centres docents no universitaris de la Comunitat Valenciana, i en l'article 4 ordena la creació d'un cens relatiu a les entitats esmentades.  
Establir un cens en aquesta Conselleria de Cultura, Educació i Ciència en què s'incloguen les entitats expressades anteriorment, que definisca l'organització i el procediment d'inclusió en el cens, en permetrà el puntual coneixement i la constatació de la constitució, i facilitarà les relacions institucionals i de participació que se'n deriven.  
Per això, en exercici de les facultats que em confereix la disposició final primera del Decret 126/1986, de 20 d'octubre, i fent ús de les atribuïdes per l'article 35 de la Llei 5/1983, de 30 de desembre, de Govern Valencià,  
Ordene:  
Primer  
Es crea el cens de confederacions, federacions i associacions de mares i pares d'alumnes de centres docents no universitaris de la Comunitat Valenciana en la Conselleria de Cultura, Educació i Ciència.  
Segon  
El cens es crea sens perjudici del Registre d'Associacions a què es refereix l'article sisè del Decret 126/1986, de 20 d'octubre, pel qual es regula la participació, funcions i atribucions de les confederacions, federacions i associacions de pares d'alumnes de centres docents no universitaris de la Comunitat Valenciana.  
Tercer  
El Servei de Relacions Institucionals i Participació Social de la Secretaria General gestionarà el cens de confederacions, federacions i associacions de mares i pares d'alumnes.  
Quart  
El cens tindrà un caràcter públic, i es procedirà d'ofici a la inscripció o modificació de l'assentament una vegada tramesa la documentació.  
El Servei de Relacions Institucionals i Participació Social expedirà els certificats de dades del cens als interessats que ho sol·liciten per escrit, d'acord amb el que preveu la legislació.  
Cinquè  
El cens, amb els assentaments i llibres, s'instal·larà en un suport informàtic. En tot cas, haurà de contenir tres classes d'assentaments: d'ingrés, complementaris i de baixa.  
1. Els assentaments d'ingrés són els referits a la inclusió de noves entitats associatives, en què constarà la denominació, seu, àmbit i CIF.  
2. Els assentaments complementaris són els que comporten les modificacions estatutàries de les confederacions, federacions i associacions, els canvis de domicili, la incorporació d'associacions a federacions ja constituïdes, de federacions a un confederació ja existent, i les incorporacions a entitats d'àmbit territorial superior al de la comunitat autònoma o nacional, i, si fa al cas, internacional, o adopció de denominacions referents a aquestes. Igualment hi constaran els òrgans rectors, amb expressió de noms i càrrecs, i també les renovacions posteriors.  
3. Els assentaments de baixa són els que es refereixen a la dissolució de qualsevol confederació, federació o associació objecte d'aquesta ordre i a la causa motivadora de la dissolució.  
Sisè  
El cens que s'estableix en els articles precedents constarà de tres seccions amb els seus llibres corresponents, referits, de forma respectiva, a confederacions, federacions i associacions de mares i pares d'alumnes, sens perjudici que en cada secció es creen apartats i llibres auxiliars atenent a les especificitats que es determinen.  
Setè  
1. A l'efecte d'inclusió en el cens corresponent, les confederacions, les federacions i les associacions de mares i pares d'alumnes sol·licitaran al Servei de Relacions Institucionals i Participació Social la inclusió en el cens, en qualsevol de les formes previstes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
A aquesta petició s'adjuntarà, alhora, l'acta fundacional i els estatuts, amb una relació de les associacions integrades, en el supòsit de federacions o confederacions.  
2. La inclusió en el cens, que en tot cas tindrà caràcter declaratiu, s'entendrà produïda si, transcorreguts tres mesos des de la presentació de l'acta i dels estatuts, no se n'emet una resolució expressa.  
3. Les objeccions formals es comunicaran a l'interessat amb l'advertència de que, si en el termini de deu dies no són corregides, s'arxivarà l'expedient sense mes tràmits.  
4. Les objeccions derivades d'inadequació a la normativa vigent donaran lloc, en el supòsit de no ser corregides en el termini de tres mesos, a la denegació motivada de la inclusió en el cens corresponent, que indicarà els recursos que contra aquesta siguen procedents.  
5. Les entitats incloses en el cens rebran un codi alfanumèric que haurà de ser utilitzat en les relacions amb l'administració educativa. La utilització del codi eximirà l'entitat d'acreditar la seua existència, constitució, CIF i domicili o altres requisits que consten en els assentaments i siguen objecte de requeriment en les diferents convocatòries d'ajudes i subvencions que s'acorden.  
Disposicions finals  
Primera  
El cens, respecte a les associacions ja inscrites en el Registre d'Associacions, s'actualitzarà en un termini de sis mesos des de l'entrada en vigor d'aquesta ordre.  
Segona  
Es faculta la Secretaria General de la Conselleria de Cultura, Educació i Ciència per a dictar les instruccions i resolucions necessàries per al compliment d'aquesta ordre.  
Tercera  
Contra aquesta ordre, que posa fi a la via administrativa, es podrà interposar, després de la comunicació a aquesta Conselleria, un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos des de l'endemà de la publicació en el Diari Oficial de la Generalitat Valenciana, de conformitat amb l'article 110.3 de la Llei 30/1992, de Règim Jurídic de les Administracions Públiques i del Procediment Administratiu Comú, i amb els articles 57 i 58 de la Llei de la Jurisdicció Contenciosa Administrativa.  
Quarta  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 4 de novembre de 1996  
La consellera de Cultura, Educació i Ciència  
MARCELA MIRÓ PÉREZ